અફસોસ એ વાતનો છે કે આવી ઘટનાઓના સમાચારો અવાર-નવાર પ્રાપ્ત થતા રહે છે. મહિલા સુરક્ષા માટેના કાયદાઓને ગમે તેટલા સખત બનાવવામાં આવે, પરંતુ સરકારોની સંવેદનશીલતા જ્યાં સુધી મરી પરવારેલી જ હોય ત્યાં સુરક્ષાની વાતો માત્ર ભાષણો અને કાગળ પર જ રહે છે. હાલની ઘટનાઓ તેનું દેખીતું પ્રમાણ છે. આજથી પાંચ વર્ષ પહેલાં નિર્ભયાના કેસ વખતે જે લોકજુવાળ ઊમટ્યો હતો જે જોતા લાગતું હતું કે ભવિષ્યમાં દેશની દીકરીઓ સાથે થતાં ભયંકર અપરાધોમાં કમી આવશે, પરંતુ એ ધારણા ખૂબ ટૂંકા સમયમાં જ ખોટી પડી છે. મહિલાઓના અધિકારની વાત, મહિલાઓની સુરક્ષાની વાત, મહિલાઓની સમાનતાની વાત અને મહિલા સશક્તિકરણની વાતો વચ્ચે આવી ઘટનાઓ શાસકોની નીતિ અને નિયત સામે ગંભીર સવાલો ખડા કરે છે.